আদিবাসী ছাত্রীকে জাত তুলে অপমান, থানার সামনে হুলুস্থুল

পশ্চিম মেদিনীপুর: আদিবাসী ছাত্রীকে (Tribal Student) জাত তুলে অপমান এবং বামপন্থী কর্মীদের উপর পুলিশি অত্যাচারের অভিযোগে সোমবার মেদিনীপুর কোতোয়ালি থানার (Midnapore Kotowali Police Station) সামনে উত্তাল বিক্ষোভ (Protest) দেখালো অল ইন্ডিয়া জন সুরক্ষা অধিকার কমিটি। সংগঠনের অভিযোগ, সম্প্রতি এক গবেষক ছাত্রীকে থানার মহিলা পুলিশ অপমানজনক ভাষায় হেনস্থা করে।

পাশাপাশি, গত ৩ মার্চ বামপন্থী সংগঠনগুলির ডাকা ধর্মঘট চলাকালীন পুলিশের ভূমিকা নিয়েও প্রশ্ন উঠেছে। ওইদিন পুলিশ এবং শাসক দলের লোকজন ধর্মঘট সমর্থনকারী ছাত্র-যুবদের উপর হামলা চালায় বলে অভিযোগ। পরবর্তীতে পুলিশ বেশ কয়েকজন আন্দোলনকারীকে আটক করে থানায় নিয়ে যায় এবং সেখানেই তাদের উপর শারীরিক এবং মানসিক নির্যাতন চালানো হয়, এমনকি গরম মোমবাতি দিয়ে অত্যাচারের অভিযোগও উঠেছে।

আরও পড়ুন: ফের ভুয়ো ভোটারের সন্ধান, রাজনৈতিক বিতর্কের ঝড় মালদহে

এই ঘটনার প্রতিবাদে সোমবার সকাল থেকে কোতোয়ালি থানার সামনে অবস্থান বিক্ষোভ শুরু করে অল ইন্ডিয়া জন সুরক্ষা অধিকার কমিটির কর্মীরা। এক ঘণ্টারও বেশি সময় ধরে তারা পুলিশের বিরুদ্ধে স্লোগান তোলে এবং দোষী পুলিশ কর্মীদের শাস্তির দাবি জানায়। যদিও পুলিশের পক্ষ থেকে এখনও কোনও প্রতিক্রিয়া মেলেনি। তবে আন্দোলনকারীরা জানিয়েছেন, যদি দ্রুত দোষীদের বিরুদ্ধে ব্যবস্থা না নেওয়া হয়, তাহলে আরও বৃহত্তর আন্দোলনের পথে হাঁটবে তাঁরা।